Gewilde rugbystem Kaunda sterf | Netwerk24
Deur Owen Kock 20 Julie 2020 14:32
Kaunda Ntunja in 2013 by die Curriebeker-wedstryd tussen die Haaie en die Goue Leeus in Durban. Foto: Gallo Images
Kaunda Ntunja in 2004 toe hy vir die Vrystaat-Cheetahs gespeel het. Foto: Galo Images
Kaunda Ntunja, 'n voormalige kaptein van die Vrystaat en die Suid-Afrikaanse Skolespan, is Maandag dood.
Ntunja (38) se afsterwe is op sosiale media deur sy suster Tando bevestig. Sy laaste werkgewer, SuperSport, waar hy sedert 2009 as 'n Xhosa-rugbykommentator uitgesaai, het dit ook bevestig.
Hulle sal later vandag 'n verklaring daaroor uitreik het Clinton van den Berg, SuperSport se woordvoerder, by navraag laat weet.
"Dit is hartseer dat ek die afsterwe van ons geliefde broer Kaunda Ntunja moet aankondig," het sy suster op Twitter geskryf.
"Soos julle kan dink, probeer ons nog sin maak van die tragiese nuus en ons vra vir jul liefde, ondersteuning en diskresie terwyl ons voorberei om my ouer broer ter ruste te lê."
Ntunja was 'n uitsonderlike Xhosa-kommentator en het groot vermaak verskaf aan kykers, selfs dié wat nie die taal magtig is nie.
In sy dae as speler het hy as flank uitgedraf vir die Suid-Afrikaanse Skolespan (kaptein) en was hy ook deel van die Vrystaat-Cheetahs se span wat die Curriebeker in 2005 gewen het.